Enn er mikil skjálftavirkni suðvestan við Keili. Jarðeðlisfræðingur segir að það geti þýtt að gos sé að koma upp á nýjum stað, en líka gæti verið að þetta táknaði lok gossins. Hann segir að nýr þáttur sé hafinn í sögunni á Reykjanesskaga.
Undanfarna daga hafa mælst mestu skjálftar á svæðinu síðan í byrjun gossins í Fagradalsfjalli. Síðan á mánudaginn hafa 1.300 jarðskjálftar mælst suðvestan við Keili. Tveir hafa verið stærri en þrír og sá síðasti af þeirri stærð varð rétt fyrir klukkan tvö í nótt, 3,7, og fannst hann vel á suðvesturhorni landsins og upp í Borgarnes. Um 11-leytið í morgun mældist skjálfti af stærðinni 2,6 og fundu næmir íbúar höfuðborgarsvæðisins hann. Páll Einarsson jarðeðlisfræðingur segir að þetta geti í raun þýtt allt mögulegt:
Enn sem komið er virðast ekki miklar jarðskorpuhreyfingar fylgja þessum skjálftum þannig að sennilega er ekki mikið um kvikuhreyfingar að ræða í tengslum við þetta. En það er ekki hægt alveg að útiloka það.
Í fyrsta lagi gæti þetta þýtt að kvikurásin sem hefur verið í gangi í 6 mánuði sé að breytast og það sé að koma upp gos á nýjum stað. Það er ekki hægt að útiloka það, við þekkjum dæmi um það frá Surtseyjargosinu til dæmis, þá var skjálftavirkni tengd því þegar gosið fór frá einni gosstöð til annarar.
Önnur sviðsmynd myndi vera að þetta táknaði lok gossins, við Þekkjum lika dæmi um það, Heklugosum lýkur stundum með svolítilli skjálftahrinu.
Og svo gæti það líka verið að þarna sé spenna að jafnast út eftir gangainnskotið .
Við megum ekki gleyma því að eldgosið sem hefur staðið í 6 mánuði er partur af miklu víðtækari atburðarás sem tekur til alls Reykjanesskagans. Þetta gæti verið þáttur í því en það fer ekkert á milli mála að það er nýr þáttur í gangi í þessari atburðarás sem er full ástæða til að fylgjast mjög vandlega með.
Vísindaráð almannavarna fundar eftir hádegi og þar verður mat lagt á INSAR-gervitunglamyndir af svæðinu:
Þannig að við bíðum bara eftir þeim gögnum núna.